Zablode blejskega turizma

Bled je turistična destinacija, ki potrebuje svoja pravila igre. Seveda je osnovno jedro vsake površne turistične strategije za vse kraje enako… čim več iztržiti…. ampak kakšne so posledice?!

Vse rešitve gledamo v smeri obvoznice. Ukrepati pa je treba takoj, preden bo zgrajena le ta.

Začetek bolj organiziranega blejskega turizma segajo nazaj v čase Arnolda Riklija. Arnold Rikli je bil pionir blejskega turizma in je takrat tudi uveljavil in uspešno vodil prvo blejsko strategijo turističnega razvoja t.i. zdraviliški turizem. Po njej je bilo napisanih več strategij, katere so pobrale kar nekaj denarja iz občinskih blagajn, ampak so žal za vedno ostale neupoštevane ali zaklenjene v predalih. Od Riklija naprej Bled nikoli več ni sledil kakšni izdelani strategiji turističnega razvoja.

Vseeno smo se od Riklija naučili, kako se stvari streže. Kmalu so naši predniki odprli nekaj hotelov, ki pa so delovali po malo drugačnih notah, saj jih je bolj zanimal takojšen zaslužek kot pa strategija razvoja. Na srečo je bil turizem v tistih časih stvar privilegiranih, omikanih in bogatih turistov, narava pa še neokrnjena. Zaslužki so bili odlični, žal pa je bil to vseeno odstop od še danes zanimive strategije zdraviliškega turizma. Z opustitvijo Riklijeve strategije zdraviliškega turizma je bila verjetno narejena prva, od kasneje še mnogih napak. Bledu je sicer uspelo še nekaj desetletij zadržati sloves, katerega si je pridobil že pred 1. sv. Vojno. Na Dunaju je bil z zlato medaljo nagrajen kot najbolj urejen zdraviliški kraj (zahvala gre v največji meri Arnoldu Rikliju) in kraj je bil takrat med najlepšimi turističnimi kraji v Evropi.

Uspešna predvojna zgodba se je nadaljevala še do sredine sedemdesetih let. Žal so takrat na Bledu arhitekti vzeli stvari v svoje roke in iz pravljične idile naredili arhitekturno polomijo. Menili so, da je vse kar Bled potrebuje, le še več hotelov. Namesto da bi negovali tisto, kar je bilo dobro zastavljeno in dalje skrbeli za uravnotežen razvoj, se je ignorirala tradicionalna kvaliteta in stvari so bile postavljene na popolnoma novo izhodišče. Jeklarjevemu hotelu so dozidali hotel Jelovico, vojska je naredila hotel Svoboda, hotel Krim in hotel Lovec sta dobila betonske dodatke, zgradil se je hotel Kompas, nato Golf hotel z depandanso Savico, nato še Park hotel in končno še trgovski center. Hotelske kapacitete so se zelo povečale. Sedaj je Bled za nove objekte potreboval več osebja in zato je sledila še pozidava Jarš z Alpskimi bloki. S porastom hotelskih kapacitet se je nežna okolica jezera spremenila v betonsko džunglo. Zaradi povečanih turističnih kapacitet je bilo potrebno pripeljati dodatno, žal turistično neuko delovno silo. Poleg tega je zaradi takratnega jugoslovanskega modela samoupravljanja razvoj vrhunskega turizma popolnoma zastal. Finese, potrebne za razvoj individualnega turizma, so na vseh nivojih zamrle. Takrat se je pojavil slovit blejski turistični pregovor: ''Saj je dobr!''. Po nekaj rošadah je blejske hotele kupila Sava, ki še danes izkorišča kraj za svoje interese. Kaj imamo domačini od Save? Nekaj slabo plačanih gostinskih delovnih mest. Za vsak slučaj so takrat prodali še igrišče za golf - krono blejske turistične ponudbe. Posledice dolgoletne kolektivne prakse vodenja hotelov in kraja samega, so postale izhodišče za nadaljevanje cenenega turizma, kateri se je v zadnjih nekaj letih spremenil v nehvaležen neoliberalen masovni kaos.

V zadnjem desetletju sta bili za Bled napisani že dve turistični strategiji. Obe govorita o pet zvezdičnem turizmu in o uravnoteženi ponudbi. Žal je zaradi nespoštovanja strategije Bled pristal v turistični anarhiji. Občani preko noči doživljamo nekontroliran, nediscipliniran in razdiralen masovni turizem. Kraj ni več sposoben skrbeti za red, za kaos na cestah, v parkih in na jezeru. Nekoordinirana zmešnjava avtobusnih, hotelskih in enodnevnih gostov ter obiskovalcev iz raznih hostlov, avtodomov, privatnih namestitev pa še koga, dela kraj kaotičen in neprepoznaven. Bled je zasmeten kot še nikoli. S prometom na slabih cestah in pločnikih smo se bolj približali balkanskim kot alpskim krajem. Jezero je pod vedno večjim pritiskom. Zaradi nespoštovanja turističnih strategij so bili ustvarjeni bistveno slabši pogoji za bivanje domačinov.

Verjamem, da večina obiskovalcev prihaja na Bled zaradi ogleda nebeške lepote s katero je obdarjen naš kraj, katerega krasi jezero z otokom. Kmalu pa obiskovalec spozna, da jezera ne spoštujemo, saj smo ga spremenili v ribnik, iz katerega ribiči brutalno vlačijo uboge krape. Poleg ribičev (ali kdo ve kje opravljajo biološke potrebe?!), ki letno namečejo v naš ribnik na tone ribje hrane, dogodek celovito skoraj vsak poletni večer nekdo zaključi s privatnim ognjemetom, ki prav tako leti v jezero – oprostite – v ribnik. Kopanje izven kopališč je postalo vsakodnevna sezonska stalnica (ali kdo ve kje opravljajo biološke potrebe?!). Obala je izpostavljena na milost in nemilost hordam, katere v glavnem naši redarji le nemo opazujejo. Labodi so odleteli in nekoč bogate poljane trsja in lokvanjev več ali manj najdemo samo še na razglednicah. Vse našteto je grožnja našemu največjemu bogastvu, jezeru.

Masovni turizem nam je poleg dobrih gostov prinesel tudi slabe goste. Ne, da bi se otepali gostov, vendar nam slabi gostje s svojim nespoštovanjem naredijo več škode kot dobrega. V kraju, kjer so prisotni gostje iz celega sveta, je nujno spoštovati multikulturnost. Gostje, ki ne spoštujejo drugih gostov, niti domačinov, niti okolja, so slabi gostje. Tudi če trošijo veliko denarja, so še vedno slabi gostje, ker ignorirajo ostale ljudi v kraju in s tem zmanjšujejo vrednost kraja …. Bled ni narejen samo za ene vrste gostov, ne za nekakšen instant turizem. Kriterij za dobro počutje vseh je spoštovanje.

Prepričani smo, da bodo samo tisti kraji, pa naj bo to kjerkoli, ki bodo delovali v smislu humanosti in spoštovanja narave, doživeli tudi dober ekonomski razvoj. Hlastanje po denarju brez spoštovanja do okolja in sočloveka bo prineslo v končnem rezultatu nazadovanje. Če bomo upoštevali spoštovanje, bodo upoštevane tudi vse ekonomske zakonitosti in s tem blagostanje. Humanost, kot nujno potrebna kvaliteta v našem multikulturnem okolju v smislu sožitja, sočutja in bivanja v spoštovanja vrednem okolju.